Source: https://ugyintezes.magyarorszag.hu/ugyek/410006/420012/420014/Elso_masodfoku_birosagi_eljaras20091202.html?ugy=harmadfhat.html
Timestamp: 2019-07-20 00:47:19
Document Index: 18402153

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Ügyintézés - Első, másodfokú bírósági eljárás
TARTALOM:Első, másodfokú bírósági eljárás
Módosítás: 2016. augusztus 12.
másodfokú bíróság,
elsőfokú bíróság,
Első és másodfokú fokú bírósági tárgyalás szabályait és ügydöntő határozatait, valamint a harmadfokú bírósági eljárás általános rendelkezéseit és határozatait ismerheti meg az érdeklődő.
A másodfokú bírósággal egyezően a harmadfokú bíróság is négyféle határozatot hozhat, nevezetesen a másodfokú bíróság ítéletét helybenhagyja, megváltoztatja, hatályon kívül helyezi, illetve a fellebbezést elutasítja. Megváltoztatás esetén ítéletet, egyéb esetekben végzést hoz.
Abban az esetben, ha a bejelentett fellebbezés alaptalan vagy az ítéletet nem kell hatályon kívül helyezni, illetőleg a súlyosítási tilalom vagy a felülbírálat terjedelmének korlátai miatt nem lehet megváltoztatni, azt a harmadfokú bíróság helybenhagyja.
A harmadfokú bírósági eljárásban kiemelt jelentősége van a súlyosítási tilalomnak.
A harmadfokú bíróság a felülbírált ítéletet megváltoztatja, és a törvényeknek megfelelő határozatot hoz, ha a másodfokú bíróság anyagi jogszabálysértéssel döntött a vádlott bűnösségét érintően azokban a kérdésekben, amelyek lehetővé tették a fellebbezést a harmadfokú bírósághoz. A megváltoztatás alapvető követelménye, hogy a másodfokú bíróság ítéletének alapjául szolgáló tényállás megalapozott vagy annak megalapozatlansága a harmadfokú bírósági eljárásban kiküszöbölhető legyen. E körben vizsgálni kell azonban azt is, hogy nem történt-e abszolút eljárási szabálysértés.
A megváltoztató határozatban a harmadfokú bíróság dönthet az elkobzásról, vagyonelkobzásról, az elektronikus adat végleges hozzáférhetetlenné tételéről, pártfogó felügyelet elrendeléséről, a lefoglalásról, a polgári jogi igényről, a szülői felügyeleti jog megszüntetéséről és a bűnügyi költség viseléséről.
A harmadfokú bíróság a másodfokú bíróság ítéletét hatályon kívül helyezi, és az eljárást megszünteti a büntetőeljárásról szóló 1998. évi XIX. törvény (a továbbiakban: Be.) 373. § (1) bekezdés I. pontjára figyelemmel a vádlott halála, elévülés, kegyelem, magánindítvány, feljelentés vagy kívánat hiánya, törvényes vád hiánya miatt, illetve ha a cselekményt már jogerősen elbírálták.
Hatályon kívül helyezi a másodfokú bíróság ítéletét, és a másodfokú bíróságot új eljárásra utasítja, ha a másodfokú bíróság a Be. 373. § (1) bekezdés II-III. pontjában meghatározott valamely eljárási szabálysértést követett el, továbbá akkor, ha a másodfokú ítélet meghozatalára súlyosítási tilalom megsértésével került sor.
Ha az ítélet megalapozatlan és a megalapozatlanság a harmadfokú bíróság eljárásában sem küszöbölhető ki, a harmadfokú bíróság a másodfokú bíróság ítélete mellett az első fokú bíróság ítéletét is hatályon kívül helyezi és az első fokú bíróságot utasítja új eljárás lefolytatására.
Abban az esetben, ha az ügyész nem a törvényes feltételeknek megfelelően indítványozta, vagy az első fokú bíróság nem a törvényes előfeltételek szerint folytatta le a tárgyalásról lemondás szerinti eljárást, a harmadfokú bíróság az elsőfokú bíróság és a másodfokú bíróság ítéletét hatályon kívül helyezi, és az iratokat vagy a törvényes indítvány megtétele végett az ügyésznek, vagy a törvényes eljárás lefolytatása végett az első fokú bíróságnak az új eljárás lefolytatása végett visszaküldi.
Ha a másodfokú bíróság ítéletének megalapozatlansága nem küszöbölhető ki, a harmadfokú bíróság a másodfokú bíróság ítéletét - szükség szerint az első fokú bíróság ítéletével együtt - hatályon kívül helyezi, és vagy a másodfokú vagy az első fokú bíróságot új eljárás lefolytatására utasítja.